Maiju Leskinen

Maiju Leskinen (nyk. Growick, s. 1955) on suomalainen entinen malli, joka teki 1970-luvulla uraa New Yorkissa. Hän on missi Kaarina Leskisen nuorempi sisar. Hän on asunut vuodesta 2013 Floridan Palm Beachissä puolisonsa, mainosmies ja kirjailija Phil Growickin kanssa. Heillä on 1980-luvulla syntynyt poika.Entisen Miss Suomen suhdekurimus: Mies petti useiden naisten kanssa – "Hälytyskellojen olisi pitänyt soida."  Ilta-Sanomat 20.10.2014. Viitattu 23.5.2019. 

Miss Helsingiksi 1970-luvun alussa kruunattu Maiju Leskinen pääsi 17-vuotiaana yhdysvaltalaisen mallitoimisto Wilhelminan listoille ja töihin New Yorkiin vuonna 1973. Hän teki mallintöitä kymmenisen vuotta, oli sitten kotirouvana ja toimi 1990-luvulta alkaen parikymmentä vuotta kouluavustajana.

Suomalaiset naistenlehdet raportoivat 1970-luvulla tarkkaan Maiju Leskisen vaihtuvista miljonäärikumppaneista. Muun muassa 1980-luvun taitteessa Leskinen oli kihloissa bestsellerkirjailija Harold Robbinsin kanssa. Vuonna 1982 Helsingin Sanomat piikitteli Maiju Leskisen Anna-lehdessä otsikkoon nostettua haastattelurepliikkiä: ”Täkäläiset ystäväni ovat kauniita ja kuuluisia ihmisiä. Kutsuillani ei juuri rumia ihmisiä näy.”

 Lähteet 

Luokka:Suomalaiset mallit
Luokka:Amerikansuomalaiset henkilöt
Luokka:Vuonna 1955 syntyneet
Luokka:Elävät henkilöt